送趙正之判宗室學之官閩中
作者：李綱
朝代：宋

paragraphs: 神明之胄慶所鍾，禀毓不與常人同。
漢髙子孫盡隆凖，唐室賢輔多華宗。
本朝功德追前古，振振宗姓敦儒風。
君家奕世擅英譽，繼持從橐聲光崇。
向來仗節使關陜，風績不减褰帷公。
自從國步暫艱危，低眉信命隨飄蓬。
十年流落困覉旅，一日賜對明光宫。
御前奉命作大字，揮毫落紙蟠虬龍。
豈惟筆扛百斛鼎，固已氣吐千丈虹。
上流重地方用武，貔貅十萬屯元戎。
輟從禁近付飛輓，木牛流馬慚無功。
國家敦睦急先務，改授欲使歸磨礲。
捨煩就簡愜雅志，祗恐漕運難追蹤。
閩山中夏荔枝熟，火齊磊落堆盤紅。
憑空跨壑千佛寺，金碧照耀烟霞中。
登臨多暇飫珍品，豈比朱墨相填叢。
帝心簡在方仄席，鋒車迅召行登庸。
嗟予憂志苦多病，齒搖髪脫真衰翁。
誤恩分閫愧無補，豈有惠澤漸兵農。
乞身屢矣未蒙可，坐使澤雉愁樊籠。
送君南浦慘長别，此心已逐歸飛鴻。
會當柴車返故隱，幅巾杖屨長相從。